nangina dagiti maisursursor a masakbayan,
sagmamano kadi itan ti sangkaatado a sirib?
di maud-udan dagiti aglaklako adu a pakasaritaan.
sangsangkayapuyan ti pateg ti mabenditaan a nagan,
sangsangkasakmol laeng ti mailimos iti panagibit
nangina dagiti maisursursor a masakbayan.
agmaya pay met dagiti karabukob ken tian
ket masikog dagiti santa a pangarkararagan ittip.
di maud-udan dagiti aglaklako adu a pakasaritaan.
awan pay ketdin maidaton a mamaen wenno badang
barbareng mangaasi dagiti agsingsingir iti buis.
nangina dagiti maisursursor a masakbayan.
sagmamano pay itan ti sangareppet a sentenial?
di la kadi mabalin ti umutang uray sangkasigit?
di maud-udan dagiti aglaklako adu a pakasaritaan.
napungo iti rosario dagiti ima ken saka ti mangisalakan,
awan serbi ti atang ta namutittit pay laeng ti langit.
nangina dagiti maisursursor a masakbayan,
di maud-udan dagiti aglaklako adu a pakasaritaan.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn